তাহের স্মারক বক্তৃতার নাম দিয়েছি “তাহেরের স্বপ্ন”। প্রিয় মাতৃভূমিকে স্বাধীন করবার স্বপ্ন তাহের দেখেছেন তার কৈশোরে, যৌবনে এবং পরিণত বয়সে। শয়নে, স্বপনে এবং জেগে থেকেও তিনি সে স্বপ্ন দেখেছেন। সবাই কম বেশী স্বপ্ন দেখে। কিন্তু স্বপ্ন ও বাস্তবতার মধ্যে সেতুবন্ধন রচনা করতে পারে কতজন? এ প্রসঙ্গে মহামতি লেনিনের লেখা মনে পড়লো। স্বপ্ন দেখতে তিনি বারণ করেন নি বরং বলেছেন বিপ্লবীদের স্বপ্নচারী হতে হয়। সাধারণ মানুষ থেকে তাদের পার্থক্য হলো বিপ্লবীরা তাদের স্বপ্নকে বুকে ধারণ করে, বিশ্বাস করে, তা বাস্তবায়নে তারা সচেতন পদক্ষেপে এগিয়ে যায়; স্বপ্ন পূরণে তাঁরা মৃত্যুকে তুচ্ছ জ্ঞান করে। তিনিই পরিপূর্ণ বিপ্লবী যিনি স্বপ্ন ও বাস্তবতার মধ্যে সার্থক সেতুবন্ধন রচনা করতে পেরেছেন।